ওয়েব ডেস্ক: যান্ত্রিক বিভ্রাটে নামানো গেল না বাস্কেল সেতু। সপ্তাহের প্রথম দিনই ব্যাপক যানজট হল খিদিরপুরে। রবিবার রাতে জাহাজ ঢোকানোর জন্য সেতু তোলা হয়। সোমবার সকাল পর্যন্ত তা আর নামানো যায়নি। বেলা দশটা নাগাদ সেতুর দু-দিক নামিয়ে আনা সম্ভব হলে ফের শুরু হয় যান চলাচল।রবিবার রাতে সেতুর দু-দিক এ ভাবেই উঠে যাওয়ার পর আর নামানো যায়নি। বন্দরে জাহাজ চলাচলের জন্য সাধারণত রাত বারোটা থেকে ভোর চারটে পর্যন্ত খিদিরপুরের বাস্কেল সেতু দিয়ে যান চলাচল বন্ধ রাখা হয়। নির্ধারিত সময় পেরিয়ে গেলেও এ দিন আর নামানো যায়নি সেতু।হুগলি নদী থেকে বন্দরে ঢোকার পথে গার্ডেনরিচ রোডে বাস্কেল সেতু।নজরুল সেতু পোশাকি নাম। খিদিরপুর-মেটিয়াবুরুজ সংযোগে লাইফ লাইন। সেতু বিগড়ে যাওয়ায় সোমবার সকালে কার্ল মার্কস সরণি দিয়ে গাড়ি ঘুরিয়ে দেয় পুলিস।  সপ্তাহের প্রথম কাজের দিনে সেতু বন্ধ থাকায় যানজটে আটকে পড়েন সাধারণ মানুষ। প্রায় ৬ ঘণ্টা পর পরিস্থিতি স্বাভাবিক হয়। খিদিরপুরের বাস্কেল সেতু রক্ষণাবেক্ষণের দায়িত্বে কলকাতা বন্দর। এ দিন শর্ট সার্কিট থেকে মোটর বিগড়ে যাওয়ায় দীর্ঘক্ষণ সেতু নামান যায়নি বলে জানিয়েছে কর্তৃপক্ষ। ব্রিটিশ আমলের বাস্কেল সেতু বন্দর এলাকায় যান চলাচলের অন্যতম মাধ্যমই শুধু নয়, এটি শহর কলকাতার এক অন্যতম ল্যান্ড মার্ক। জাহাজ চলাচলের জন্য সেতুর দু-পাশ দু-দিক থেকে তুলে দেওয়া হয়।সেতুর দু-পাশ ৬০ থেকে ৭০ ডিগ্রি উঠে গিয়ে জলযানের পথ করে দেয়।শূন্য ডিগ্রি থেকে ৭০ ডিগ্রি উচ্চতায় পৌছতে এবং আবার শূন্য ডিগ্রিতে নেমে এসে সমান্তরাল রাস্তার রূপ নিতে সময় লাগে ১৫-২০ মিনিট। বাস্কেল সেতু বিগড়ে গিয়ে খিদিরপুর এলাকায় যানজটের ঘটনা আগেও ঘটেছে। স্থানীয় বাসিন্দারা এখন চাইছেন স্থায়ী সমাধান।